次後韻
作者：釋德洪
朝代：宋

paragraphs: 平生邁往氣，醖造次公狂。
才高簿書縛，貌和無歎傷。
君看此風味，自是萬夫望。
利害方焚如，唾笑皆清涼。
潁皋舊廬在，頃稻連畝桑。
時以笏拄頰，阻隔如澗岡。
少陵功名念，看鏡毛髪蒼。
長哦和秋雨，旁林更聞螿。
人生行樂耳，萬事付一觴。
淮南謫天厨，大言忘巽牀。
吾儕本疏拙，閲世忘否臧。
願言置此喙，無咎持括囊。
桂賢供火浴，龜虚得刳腸。
一蓑煙雨蝸兩角，我耕南畝君開荒。